Meðan Eyþór Arnalds var í bæjarstjórn Árborgar var hann tekinn fyrir ölvunarakstur og hætti í kjölfarið að drekka . Hann ræðir það atvik í viðtali sem birtist í Mannlífi á föstudaginn . „ Þetta atvik breytti lífssýninni alveg klárlega , “ segir Eyþór með áherslu . „ Þegar maður gerir eitthvað af sér , eins og ég gerði , þá á maður tvo valmöguleika , annars vegar að fara í fýlu eða þá að segja ég ætla að læra af þessu . Ég ákvað að læra af þessu og ég held ég hafi komið auðmjúkari út úr því og þakklátari fyrir það sem ég hef . Það var lykilatriði . “ „ Það er hægt að læra af mistökum en það er líka hægt að læra ekki af þeim . “ Það hlýtur samt að vera pirrandi að það sé stöðugt verið að rifja þetta atvik upp og nota það gegn þér ? „ Nei , það er viðbúið , “ segir Eyþór . „ Eyþór fór í áfengismeðferð eftir atvikið og segir það hafa hjálpað sér mikið , er hann ennþá áfengislaus ? „ Ég fór í gegnum meðferð hjá SÁÁ og síðan í AA , “ útskýrir hann . „ Það hefur komið fyrir að ég hef drukkið síðan , en ég hef náð allt öðrum tökum á sjálfum mér . Ég held það sé alltaf eitthvað á bak við það þegar fólk misnotar áfengi eða önnur vímuefni , það er einhver rót , menn verða að stunda mannrækt ef þeir ætla að ná tökum á fíkn eða kaosi og AA gerði mér mjög gott . “